钦定古今图书集成/明伦汇编/皇极典/第259卷 > 贤良策 阮种
## 钦定古今图书集成/明伦汇编/皇极典/第259卷 > 贤良策 阮种

夫文武经德，所以成功丕业，咸熙庶绩者，莫先于选
建明哲，授方任能，令才当其官而功称其职，则万机
咸理，庶寮不旷。《书》曰：“天工，人其代之。”然则继天理物，
宁国安家，非贤无以成也。夫贤才之畜于国，犹良工
之须利器，巧匠之待绳墨也。器用利则断削易而材
不病，绳墨设则曲直正而众形得矣。是以人主必勤
求贤而佚以任之也。贤臣之于主，进则忠国爱人，退
则砥节洁志，营职不干私义，出心必由公涂，明度量
以呈其能，审经制以效其功，此昔之圣王所以恭己
南面而化于陶钧之上者，以其所任之贤与所贤之
信也。方今海内之士，皆倾望休光，希心紫极，唯明主
之所趣舍，若开四聪之听，广畴咨之求，抽群英，延俊
乂，考工授职，呈能制官，朝无素餐之士。如此化流罔
极，树功不朽矣。